CC 20220801
6:1 And þa he þanen eode he ferde on his æðel. & him folgeden his leorning-cnihtas.\n6:2 & ge-worðene reste-daige he ongan on samnunge læren. & manege ge-hyrden & wundreden on his lare & cwæðen. hwanen synden þisen ealle þas þing & hwæt is se wisdom þe him ge-seald is. & swilce mihte þe þurh his handa ge-worðen synde.\n6:3 hu nis þis smið maria sune. jacobes broðer & iosepes. & iude & symones. hu ne synde his swustre her mid üs. & þa wurðen hyo ge-drefede.\n6:4 þa cwæð se hælend. Soðlice nis nan witege buten wurdscipe. buton on his æðele. & on his mægðe & on his huse.\n6:5 & he ne mihte þær anig mægen wercen. buton fewan untrume on-asetten his handan he ge-hælde.\n6:6 & he wundrede for heore un-ge-leafen. He þa lærende þanne castell be-ferde.\n6:7 & him twelfe to ge-cleopede. & angan hyo sænden twam & twam. & heom an-weald sealde un-clænre gaste.\n6:8 & heom be-bead þt hyo naht on weige ne namen buton gyrdel ane. ne cod. ne hlaf. ne feoh. on eowre gyrdlen.\n6:9 Ac ge-scode mid calken. & þt hyo twam tunecan ge-scridde næren.\n6:10 And he quoth. to heom. Swa hwilc hus swa ge ingað. wunieð þær oððæt ge ut-gan.\n6:11 & swa hwilce swa eow ne hereð þanne ge þanen ut-gað. äscaceð þt dust of eowren foten hem on ge-witnysse.\n6:12 & ut-gangende hyo bodedan þt hyo deadbote dyden.\n6:13 & hyo manege deofel-seocnysse ut-adrifen. & manege untrume mid ele smereden & ge-hælden.\n6:14 Ænd þa ge-hyrde herodes se kyng þt. Soðlice his name wæs swutel ge-worðen. & he cwæð. Witodlice johannes se fulluhtere of deaðe aras. & on him synd for þan manege ge-worht\n6:15 sume cwæðen he is helias. sume cwæðen he is witege. swilc an of þam witegen.\n6:16 þa herodes þt ge-herde he quoth. Se Johannes þe ic be-heafdede se aras of deaðe.\n6:17 Note: Misit herodes et tenuit iohannem et uinxit eum in carcerem propter herodiadem. Soðlice herodes sende & het iohanne ge-binden on cwarterne. for herodiadiscan his broðer lafe philippus for þan þe he nam hyo.\n6:18 Ða saigde iohannes herode. nis þe alyfeð to hæbbe þines broðer wif.\n6:19 Ða swerde herodias ymbe hine & wolde hine of-slean & hyo ne mihte.\n6:20 Soðlice herodes on-drædde iohanne & wiste þt he wæs riht-wis. & halig. & he heold hine on cwarterne. & he ge-hyrde þt he fela wundre worhte & he lufeljce him ge-hyrde.\n6:21 Ða se daig com herodes ge-berde-tide. he ge-garwede micele feorme his ealdor-mannen. & þam fermestan on galilëë.\n6:22 & þa þa þare herodiadiscen dohter in-eode & tumbede. hit licode herode. & eallen þam þe him mid sæten. Se kyng cwæð þa to þam meigdene. bide me swa hwæt swa þu wille. & ich þe sylle.\n6:23 Ænd he swor hire. Soðes ich þe sylle swa hwæt swa þu me bydst. þah þu wille half mine rice.\n6:24 Þa hye ut eode. hyo cwæð to hire moder. Hwæs bidde ich. Þa cwæð hye. Iohannes heafed þas fulluhteres.\n6:25 Sona þa hye mid efste in to þam kynge geode. hyo bæd & þus cwæð. Ic wille þt þu me rædlice on anen dissce selle johannes heafed.\n6:26 Ða warð se kyng ge-unrot for þan aðe. & for þam þe mid him sæten. Nolde þah hyo unrotan\n6:27 ac sente ænne cwellere & be-bead þt man his heafed on anen dissce brohte. Ænd he hine þa on cwartene be-heafdede.\n6:28 & his heafed on disce brohte. & hit sealde þam maigdene. & þt maigden hit sealde hire moder.\n6:29 Ða his cnihtes þæt ge-herden. hyo comen & his lichame namen & hine on berigene leigdon.\n6:30 Soðlice þa þa apostles to-gædere comen. hyo kydden þam hælende eall þt hyo dyden. & hyo lærden.\n6:31 & he saigde heom. Cumeð & uten gan asundran on weste stowe. & us hwon resten. Soðlice manege wæren þe comen & agen hwærfden & ferst næfden þt hyo æten\n6:32 & on scyp stigende hyo foren onsundren on weste stowe.\n6:33 & ge-seagen hyo farende & hyo ge-cneowen manege. Ænd gangende of þam burgen þider urnen. & him be-foren comen.\n6:34 & þa se hælend þanen eode. he ge-seah mycele menigeo. & he ge-miltsede heom. for þam þe hyo wæren swa swa scep þe nænne herde næbbed. & he on-gan hyo feola læren.\n6:35 & þa hit mycel ylding wæs his leorning-cnihtes him to comen & cwæðen. þeos stowe is weste & time is forð agan.\n6:36 for-læt þas manigeo þt hyo faren on ge-hende tunes & heom mete beggen þt hyo etan.\n6:37 Þa cwæð he selle ge heom etan. Ða cwæðen hyo utan gan. & mid twam hundred panegen hlafes byggen & we heom æten syllen.\n6:38 Ða cwæð he hu fela hlafe hæbbe ge gað & lokiað. & þa hyo wiston hyo cwæðen. fif hlafes & twegen fisces.\n6:39 & þa be-bead se hælend þæt þt folc sæte ofer þt grene haig.\n6:40 & hyo þa sæten hundredon & fiftigen.\n6:41 & fif hlafen. & twam fiscen on-fangenen he on heofon lokede. & hyo bletsode. & þa hlafes bræc. & sealde his leorning-cnihten þt hyo to-foren heom asetten. & twegen fixsces heom eallen dælde.\n6:42 & hyo æten þa ealle & ge-fylde wurðen.\n6:43 And hyo namen þare hlafe & fixsce lafe twelf wilien fulle.\n6:44 Soðlice fif þusend manna þare ætendre wæren.\n6:45 Þa sona he nydde his leorning-cnihtes on scyp stigon þt hyo him be-foren foran ofer þanne muðan to bethsaida. oð he þt folc for-lete.\n6:46 & þa he hyo for-let. he ferde on þanne munt. & hine ane þær ge-bæd.\n6:47 And þa æfen wæs þt scyp wæs on midre sæ. & he ane wæs on lande.\n6:48 & he ge-seah hyo on reowette swincende. heom wæs wiðerward wind. Ænd on nyht ymbe þa feorþan weccan he com to heom ofer þa sæ gangende. & wolde hyo for-bugen.\n6:49 Ða hyo hine ge-seagen ofer þa sæ gangende. hyo wenden þt hyt un-fele gast wære. & hyo clypedon.\n6:50 Hyo ealle hine ge-seagen & wurden ge-drefede. & sone he spræc to heom. & quoth. Ge-lefeð ich hit em. nellen ge eow andreden.\n6:51 & he on scyp to heom eode. & se wind ge-swæc. & hyo þas þe ma be-tweoxe heom wundredon.\n6:52 ne on-geaten hyo be þam hlafan. Soðlice heore heorte wæs ablend.\n6:53 And þa hyo ofer-seigledon. hyo comen to genesar. & þær wicoden.\n6:54 & þa hyo of scype eoden. sone hyo hine ge-cneowen.\n6:55 Ænd eall þt rice be-farende. hyo on sæccinge bæren þa untrumen þær hyo hine ge-hyrden.\n6:56 Ænd swa hwær swa he on-wicnede on tunas eoden. on stræten hyo þa untrumen leigdon. & hine bæden þt hyo hwore his reafes fined æt-rinen. & swa fele swa hine æt-rinen hyo wurðen hale.